
Parlamentul  României

Camera  Deputaţilor
Comisia pentru sănătate şi familie
         Nr. 28/217/27 septembrie 2012                                     

BIROULUI PERMANENT 

AL

CAMEREI DEPUTAŢILOR,

   Vă înaintăm raportul asupra propunerii legislative privind standardele de cost în domeniul diagnosticului clinic de laborator (Plx279/2011). 
Propunerea legislativă a fost respinsă de Senat în şedinţa din 4 mai 2011, în calitate de primă Cameră sesizată, şi  trimisă Comisiei pentru sănătate şi familie, pentru examinare pe fond, cu adresa  nr.Plx 279 din 9 mai 2011, Camera Deputaţilor fiind Cameră decizională. 
În raport de obiectul şi conţinutul său, propunerea legislativă  face parte din categoria legilor ordinare. 

PREŞEDINTE,

Rodica NASSAR

Parlamentul  României

Camera  Deputaţilor
Comisia pentru sănătate  şi familie
         Nr. 28/217/27 septembrie 2012        
R A P O R T
asupra propunerii legislative privind standardele de cost în domeniul diagnosticului clinic de laborator (Plx279/2011)
 În conformitate cu prevederile art.95 din Regulamentul Camerei Deputaţilor, Comisia pentru sănătate şi familie a fost sesizată, prin adresa nr. Plx 279 din 9 mai 2011, pe fond, în procedură obişnuită, cu dezbaterea propunerii legislative privind standardele de cost în domeniul diagnosticului clinic de laborator.
La întocmirea prezentului raport, Comisia a avut în vedere:

-  avizul favorabil al Consiliului Legislativ nr.1472/08.12.2010;

- avizul negativ al Comisiei juridice, de disciplină şi imunităţi nr.Plx279/24.05.2011;
- avizul negativ al Comisiei pentru buget, finanţe şi bănci nr.207/24.05.2011;
- punctul de vedere al Ministerului Sănătăţii nr.47603/25.09.2012.
Propunerea legislativă are ca obiect,  reglementarea standardelor de cost în domeniul diagnosticului clinic de laborator, care, aşa cum rezultă din expunerea de motive, ar conduce la economii la efectuarea analizelor în regie proprie de către laboratoarele de stat, prin aplicarea unei metodologii de calcul şi de raportare a costului efectuării acestor analize, similară celei aplicate de către Ministerul Sănătăţii şi Casa Naţională de Asigurări de Sănătate laboratoarelor private, contribuind, astfel, la gestionarea eficientă a banilor asiguraţilor din sistemul sanitar. 

Comisia pentru sănătate şi familie propune Plenului Camerei Deputaţilor respingerea iniţiativei legislative din următoarele considerente:

- modificarea cadrului legislativ aplicabil pentru furnizarea serviciilor paraclinice atât în sistemul ambulatoriu, cât şi în sistemul integrat în spitalele publice, ar presupune dezechilibrarea şi întârzierea acestor procese importante, care sunt deja demarate în sistemul românesc de sănătate;

-  întrucât nu se precizează sursele de finanţare necesare aplicării măsurilor propuse, se încalcă astfel dispoziţia art.138alin.(5) din Constituţia României, republicată, care prevede că „nicio cheltuială bugetară nu poate fi aprobată fără stabilirea sursei de finanţare”.
Proiectul de lege face parte din categoria legilor ordinare, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 25 septembrie 2012, a participat, în calitate de invitat, în conformitate cu prevederile art.55 din Regulamentul Camerei Deputaţilor, republicat, domnul Răzvan Vulcănescu – secretar de stat în cadrul Ministerului Sănătăţii.
La lucrările comisiei şi-au înregistrat prezenţa 14 deputaţi, din totalul de 17 membri.
Raportul comisiei a fost adoptat cu unanimitate de voturi.

Iniţiativa legislativă a fost respinsă de Senat în şedinţa din 4 mai 2011, în calitate de primă Cameră sesizată.


Camera Deputaţilor este Cameră decizională, potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor.
PREŞEDINTE,

Rodica NASSAR
Şef birou – Gheorghe Marinescu
Întocmit,

Consilier – Livia Spînu

